section_heading: Domovinski rat
paragraph_text: Podgradina je u Domovinskom ratu bila djelomično okupirana do siječnja 1993. godine, odnosno do Operacije Gusar (Akcija Maslenica). Krajem 1991. godine na području bivše Općine Zadar jedna od najtežih situacija je bila u zoni 3, bojne 112. brigade, odnosno selima Pridraga, Paljuv, Novigrad i Podgradina. Nakon što su Kruševo i Jasenice okupirali JNA i četnici, ova su sela bila u gotovo potpunom okruženju. Kontinuirano su izložena minobacačkoj i topničkoj paljbi s Debelog brda, iz Biljana Gornjih, Smilčića, Donjeg Kašića i Islama Grčkog. Tijekom 25. studenoga najveći broj žitelja Pridrage, Paljuva, Novigrada i Podgradine je autobusima uz pratnju Europskih promatrača iseljen u Zadar. Nakon iseljavanja civila iz navedenih sela JNA je ubrzala pripreme za napad na ta sela i njihovo osvajanje, što će uslijediti na Silvestrovo 31. prosinca 1991. godine, unatoč potpisanom Sporazumu o primirju "od Božića do Božića". Zapovijed o povlačenju šibenske satnije iz sastava 113. brigada HV s područja Paljuva zbog obrane Šibenika, koja je bila dobro naoružana protuoklopnim sredstvima izvršena je 29. prosinca u noćnim satima. JNA i četnici 31. prosinca u ranim jutarnjim satima snažnom topničkom vatrom najavljuju tenkovsko-pješačke napade najprije na Paljuv, a zatim na Pridragu i Podgradinu. Snage JNA tenkovima su zaposjele brdo Gradinu u Podgradini pored mjesne crkve, jer su tako imali nadzor nad cjelokupnim prostorom uz Novigradsko more. Branitelji su ginuli gotovo svaki dan, vodile su se teške borbe. U naselju je bilo puno vojske, a izmijenjalo se podosta brigada te se lako oslobađalo, ali se teško zadržala ta crta obrane. Na samom kraju 1991. godine okupirano, zapaljeno i opljačkano naselje oslobođeno je u vojno-redarstvenoj operaciji Akcija Maslenica, 22. siječnja 1993. godine. Prema podatcima Udruge dragovoljaca i branitelja Domovinskog rata Podgradina, na području naselja u ratnim stradanjima poginulo je 49 branitelja i 7 civila.